rēx septimus Rōmānōrum habēbat fīlium, Sextum Tarquinium nōmine. hic fīlius audāx erat sed malus: uxōrem Collātīnī magnopere amābat. haec uxor, Lucrētia nōmine, erat fēmina pulchra et bona.

ōlim Sextus ad villam Collātīnī clam festīnāvit. Collātīnus aberat sed Lucrētia in vīllā dormiēbat. Sextus in cubiculum Lucrētiae cucurrit: ‘Sextus Tarquinius sum!’ clāmāvit. ‘gladium habeō: aut mihī tē dēde aut tē interficiam!’ Lucrētia, ubi haec verba audīvit, perterrita erat quod Collātīnum amābat, nōn Sextum. ‘abī!’ clāmāvit Lucrētia. ‘uxor Collātīnī sum.’

Sextus, tamen, erat crūdēlis: haec verba illī nōn persuāsērunt. quamquam Lucrētia hoc nōlēbat, illam fēminam libīdine crūdēlī vīcit.

Lucrētia, postquam Sextus haec fēcit, magnopere dēspērābat: Collātīnum vocāvit. ille ad vīllam celeriter festīnāvit: uxōrem in cubiculō lacrimantem cōnspexit. ‘quamquam, Collātīne,’ inquit Lucrētia, ‘uxor tua sum, homō crūdēlis mē vīcit: corpus violātum est sed anima mea est innocēns.’ tum Lucrētia gladium cēpit et hōc gladiō sē interfēcit.

Collātīnus magnopere īrātus erat: Sextum pūnīre volēbat. Rōmam festīnāvit et corpus uxōris mortuae cīvibus ostendit. per viās Rōmae corpus uxōris mortuae ferēns ambulābat. cēterī Rōmānī, ubi corpus illīus fēminae cōnspexērunt, īrātī erant. cēterī Rōmānī Sextum pūnīre volēbant. ‘rēgēs nostrī malī sunt,’ iterum et iterum in forō clāmābant. ‘rēgēs nostrī crūdēlēs sunt et saevī; hī rēgēs terribilia fēcērunt. rēgēs habēre nōlumus.’ Sextus et pater timēbant: Rōmā abiērunt; numquam iterum Rōmae erant rēgēs. ‘ā dominīs saevīs,’ clāmāvērunt cīvēs, ‘Rōmam līberāvimus.’